Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για τη δημιουργία Ευρωπαϊκών Εταιρικών Σχέσεων στο πλαίσιο της διαδικασίας σταθεροποίησης και σύνδεσης

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Το Ευρωπαϊκό Συμβούλιο της Feira τον Ιούνιο του 2000 κατέληξε στο συμπέρασμα ότι ένας από τους στόχους του είναι η πλήρης ενσωμάτωση των χωρών των Δυτικών Βαλκανίων στις πολιτικές και οικονομικές δομές της Ευρώπης και χαρακτήρισε τις χώρες αυτές ως πιθανές υποψήφιες για προσχώρηση χώρες στην ΕΕ. Το Ευρωπαϊκό Συμβούλιο της Κοπεγχάγης τον Δεκέμβριο του 2002 επαναεπιβεβαίωσε αυτόν τον στόχο, ενώ το Ευρωπαϊκό Συμβούλιο των Βρυξελλών τον Μάρτιο του 2003 κατέληξε στο συμπέρασμα ότι "το μέλλον των Δυτικών Βαλκανίων βρίσκεται στην ΕΕ".

Το Ευρωπαϊκό Συμβούλιο της Θεσσαλονίκης της 19ης και 20ης Ιουνίου 2003 επανέλαβε την απόφασή του να υποστηρίξει πλήρως και αποτελεσματικά την Ευρωπαϊκή προοπτική των χωρών των Δυτικών Βαλκανίων και επεσήμανε ότι "οι χώρες των Δυτικών Βαλκανίων θα γίνουν αναπόσπαστο μέρος της ΕΕ μόλις εκπληρώσουν τα καθορισμένα κριτήρια". Ενέκρινε επίσης τα συμπεράσματα του Συμβουλίου της 16ης Ιουνίου 2003 σχετικά με τα Δυτικά Βαλκάνια περιλαμβανομένου και του παραρτήματος με τον τίτλο "Το Πρόγραμμα Δράσης της Θεσσαλονίκης για τα Δυτικά Βαλκάνια: προς την Ευρωπαϊκή Ολοκλήρωση", το οποίο έχει ως στόχο να ενισχύσει ακόμα περισσότερο τις σχέσεις ανάμεσα στην Ευρωπαϊκή ´Ενωση και στα Δυτικά Βαλκάνια βάσει των πρακτικών που εφαρμόζονται στη διαδικασία διεύρυνσης όπως είναι η σύναψη Ευρωπαϊκών Εταιρικών Σχέσεων.

Κατά το παράδειγμα των Εταιρικών Σχέσεων Προσχώρησης για τις υποψήφιες χώρες οι Ευρωπαϊκές Εταιρικές Σχέσεις θα συναφθούν με τις χώρες που συμμετέχουν στη διαδικασία σταθεροποίησης και σύνδεσης, δηλαδή με την Αλβανία, τη Βοσνία και Ερζεγοβίνη, την Κροατία, την πρώην Γιουγκοσλαβική Δημοκρατία της Μακεδονίας και τη Σερβία με το Μαυροβούνιο περιλαμβανομένου και του Κοσσυφοπεδίου όπως ορίζεται στο ψήφισμα του Συμβουλίου Ασφαλείας των Ηνωμένων Εθνών 1244 της 10ης Ιουνίου 1999. Οι προτεραιότητες των Ευρωπαϊκών Εταιρικών Σχέσεων θα βασίζονται στις πολιτικές, οικονομικές και στρατηγικές προτεραιότητες της Επιτροπής με βάση την αξιολόγηση των Ετήσιων Εκθέσεων καθώς και τα κριτήρια προσχώρησης της Κοπεγχάγης και τις ιδιαιτερότητες των Δυτικών Βαλκανίων. Οι Ευρωπαϊκές Εταιρικές Σχέσεις θα προβλέπουν δράσεις προτεραιότητας για την ενίσχυση των προσπαθειών προσέγγισης προς την Ευρωπαϊκή ´Ενωση και θα χρησιμεύουν ως καταστάσεις ελέγχου για την μέτρηση της προόδου. Θα αντανακλούν το επίπεδο ανάπτυξης κάθε χώρας. Θα είναι προσαρμοσμένες στις ειδικές τους ανάγκες και θα συναφθούν ύστερα από επαφές με τις ενδιαφερόμενες χώρες. Η Επιτροπή κλήθηκε να υποβάλει την πρώτη δέσμη Ευρωπαϊκών Εταιρικών Σχέσεων στο Συμβούλιο για έγκριση μαζί με τις επόμενες ετήσιες εκθέσεις που αφορούν τη διαδικασία σταθεροποίησης και σύνδεσης (περί τα τέλη Μαρτίου 2004) με βάση τη διαδικασία που προβλέπουν οι Εταιρικές Σχέσεις Προσχώρησης.

Οι εν λόγω χώρες θα πρέπει βάσει των Ευρωπαϊκών Εταιρικών Σχέσεων να προετοιμάσουν και να υλοποιήσουν σχέδια με χρονοδιάγραμμα και λεπτομερή περιγραφή του τρόπου με τον οποίον προτίθενται να υλοποιήσουν τις προτεραιότητες των Ευρωπαϊκών Εταιρικών Σχέσεων από την άποψη των χρηματοοικονομικών και ανθρώπινων πόρων. Η πορεία υλοποίησης των προτεραιοτήτων θα παρακολουθείται τακτικά από την Επιτροπή με βάση τις ετήσιες εκθέσεις καθώς και τις δομές που έχουν δημιουργηθεί στο πλαίσιο της διαδικασίας σταθεροποίησης και σύνδεσης.

Η παρούσα πρόταση δημιουργεί τη νομική βάση για τη σύναψη Ευρωπαϊκών Εταιρικών Σχέσεων με τις χώρες των Δυτικών Βαλκανίων προκειμένου να εγκριθούν από το Συμβούλιο με ειδική πλειοψηφία. Οι προτεραιότητες των Ευρωπαϊκών Εταιρικών Σχέσεων θα εγκριθούν επίσης από το Συμβούλιο με ειδική πλειοψηφία. Ο προτεινόμενος κανονισμός - πλαίσιο δεν έχει καμία χρηματοοικονομική επίπτωση. Η κοινοτική ενίσχυση θα συνεχίσει να χορηγείται βάσει των υφισταμένων χρηματοδοτικών μέσων, δηλαδή του κανονισμού (ΕΚ) αριθ. 2666/2000 του Συμβουλίου της 5ης Δεκεμβρίου 2000 (CARDS).

2003/0267 (CNS)

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για τη δημιουργία Ευρωπαϊκών Εταιρικών Σχέσεων στο πλαίσιο της διαδικασίας σταθεροποίησης και σύνδεσης

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

´Εχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως την πρώτη πρόταση του άρθρου 181στοιχείο (α) σημείο (2) αυτής,

την πρόταση της Επιτροπής [1],

[1] ΕΕ C , , σ. .

τη γνώμη του Ευρωπαϊκού Κοινοβουλίου [2],

[2] ΕΕ C , , σ. .

Εκτιμώντας τα εξής:

(1) Το Ευρωπαϊκό Συμβούλιο της Feira της 19 και 20 Ιουνίου 2000 επιβεβαίωσε ότι στόχος του παραμένει η πλήρης ενσωμάτωση των χωρών των Δυτικών Βαλκανίων στις πολιτικές και οικονομικές δομές της Ευρώπης και χαρακτήρισε όλες τις σχετικές χώρες ως πιθανές υποψήφιες για προσχώρηση χώρες στην Ευρωπαϊκή ´Ενωση.

(2) Η δήλωση που έγινε κατά τη σύνοδο κορυφής στο Ζάγκρεμπ στις 24 Νοεμβρίου 2000 με τη συμμετοχή των αρχηγών χωρών ή κυβερνήσεων της Ευρωπαϊκής ´Ενωσης και των χωρών που καλύπτονται από τη διαδικασίας σταθεροποίησης και σύνδεσης ορίζει ότι η προσχώρηση εξαρτάται από την εκπλήρωση των κριτηρίων που καθόρισε το Ευρωπαϊκό Συμβούλιο της Κοπεγχάγης τον Ιούνιο του 1993 και από την πρόοδο που θα έχει επιτευχθεί σε σχέση με τις συμφωνίες σταθεροποίησης και σύνδεσης, ειδικά αυτές που αφορούν την περιφερειακή συνεργασία.

(3) Το Ευρωπαϊκό Συμβούλιο της Θεσσαλονίκης της 19ης και 20ης Ιουνίου 2003 επιβεβαίωσε την απόφαση για πλήρη και αποτελεσματική υποστήριξη της ευρωπαϊκής προοπτικής των χωρών των Δυτικών Βαλκανίων. Ενέκρινε επίσης τα συμπεράσματα του Συμβουλίου της 16ης Ιουνίου 2003, περιλαμβανομένου και του παραρτήματος με τον τίτλο "Το Πρόγραμμα Δράσης της Θεσσαλονίκης για τα Δυτικά Βαλκάνια: προς την ευρωπαϊκή ολοκλήρωση". Το "Πρόγραμμα Δράσης της Θεσσαλονίκης" προβλέπει τρόπους και μέσα για την εντατικοποίηση της διαδικασίας σταθεροποίησης και σύνδεσης, που περιλαμβάνει και τη σύναψη των Ευρωπαϊκών Εταιρικών Σχέσεων.

(4) Σε ό,τι αφορά τη δήλωση που έγινε στη Θεσσαλονίκη κατά τη σύνοδο κορυφής ΕΕ-Δυτικών Βαλκανίων στις 21 Ιουνίου 2003 το "Πρόγραμμα Δράσης της Θεσσαλονίκης" θεωρείται ως ένα κοινό πρόγραμμα της Ευρωπαϊκής ´Ενωσης και των χωρών των Δυτικών Βαλκανίων που δεσμεύονται να το υλοποιήσουν.

(5) Οι Ευρωπαϊκές Εταιρικές Σχέσεις για τις χώρες των Δυτικών Βαλκανίων θα προβλέπουν δράσεις προτεραιότητας προκειμένου να ενισχυθούν οι προσπάθειες προσέγγισης προς την Ευρωπαϊκή Ένωση, ενώ παράλληλα θα χρησιμεύουν ως καταστάσεις ελέγχου για τη μέτρηση της προόδου. Θα είναι προσαρμοσμένες στις ειδικές ανάγκες των χωρών και στα αντίστοιχα στάδια προετοιμασίας καθώς και στις ιδιαιτερότητες της διαδικασίας σταθεροποίησης και σύνδεσης, περιλαμβανομένης και της περιφερειακής συνεργασίας. Η διαδικασία σταθεροποίησης και σύνδεσης παραμένει το γενικό πλαίσιο προσέγγισης για τις χώρες των Δυτικών Βαλκανίων μέχρι την προσχώρηση.

(6) Οι Ευρωπαϊκές Εταιρικές Σχέσεις, επικαιροποιημένες εάν χρειασθεί, είναι απαραίτητες προκειμένου να βοηθηθούν οι χώρες των Δυτικών Βαλκανίων να προετοιμασθούν για την προσχώρησή τους μέσα σε ένα ομοιογενές πλαίσιο και να αναπτύξουν σχέδια με λεπτομερή χρονοδιαγράμματα όσον αφορά τα μέτρα που πρόκειται να λάβουν για να ενσωματωθούν ακόμη περισσότερο στην Ευρωπαϊκή ´Ενωση.

(7) Κρίνεται σκόπιμο η κοινοτική ενίσχυση να επικεντρωθεί στην αντιμετώπιση των προκλήσεων που θα προσδιοριστούν στο πλαίσιο των Ευρωπαϊκών Εταιρικών Σχέσεων, οι οποίες θα περιλαμβάνουν οδηγίες για τη χρηματοοικονομική ενίσχυση βάσει συγκεκριμένων αρχών, προτεραιοτήτων και όρων.

(8) Η κοινοτική ενίσχυση στο πλαίσιο της διαδικασίας σταθεροποίησης και σύνδεσης με τις χώρες των δυτικών Βαλκανίων θα χορηγηθεί βάσει των σχετικών χρηματοδοτικών μέσων και συγκεκριμένα βάσει του κανονισμού (EΚ) αριθ. 2666/2000 του Συμβουλίου [3]. Κατά συνέπεια ο κανονισμός αυτός δεν θα έχει καμία χρηματοοικονομική επίπτωση.

[3] ΕΕ L 306, 7.12.2000, σ. 1.

(9) Ο προγραμματισμός των χρηματοοικονομικών πόρων που θα αποτελούν την κοινοτική ενίσχυση θα βασίζεται στις προτεραιότητες των Ευρωπαϊκών Εταιρικών Σχέσεων και θα αποφασισθεί σύμφωνα με τις διαδικασίες που προβλέπουν τα σχετικά χρηματοδοτικά μέσα.

(10) Η αναθεώρηση των προτεραιοτήτων των Ευρωπαϊκών Εταιρικών Σχέσεων ενδέχεται να έχει σημαντική πολιτική επίπτωση στις σχέσεις με τις χώρες των Δυτικών Βαλκανίων και για το λόγο αυτόν κρίνεται σκόπιμο να καθορίσει το Συμβούλιο τις αρχές, τις προτεραιότητες και τους όρους για κάθε Ευρωπαϊκή Εταιρική Σχέση.

(11) Οι ετήσιες εκθέσεις σχετικά με τη διαδικασία σταθεροποίησης και σύνδεσης αποτελούν σημαντικά μέσα διασφάλισης της σωστής εφαρμογής και παρακολούθησης αυτών των Ευρωπαϊκών Εταιρικών Σχέσεων όπως είναι και οι άλλοι μηχανισμοί που έχουν δημιουργηθεί στο πλαίσιο της διαδικασίας σταθεροποίησης και σύνδεσης.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Θα συναφθούν Ευρωπαϊκές Εταιρικές Σχέσεις με την Αλβανία, τη Βοσνία και Ερζεγοβίνη, την Κροατία, την Πρώην Γιουγκοσλαβική Δημοκρατία της Μακεδονίας και τη Σερβία με το Μαυροβούνιο περιλαμβανομένου και του Κοσσυφοπεδίου όπως ορίζεται στο ψήφισμα του Συμβουλίου Ασφαλείας των Ηνωμένων Εθνών 1244 της 10ης Ιουνίου 1999 (στο εξής θα αναφέρονται ως "Οι Εταίροι"). Οι Ευρωπαϊκές Εταιρικές Σχέσεις θα παρέχουν το πλαίσιο που θα καλύπτει τις προτεραιότητες οι οποίες θα προκύψουν από την ανάλυση των καταστάσεων των διαφόρων εταίρων, στις οποίες θα πρέπει να επικεντρωθούν οι προετοιμασίες για την περαιτέρω ενσωμάτωσή τους στην Ευρωπαϊκή ´Ενωση με βάση τα κριτήρια που έχει καθορίσει το Ευρωπαϊκό Συμβούλιο και την πρόοδο που θα έχει επιτευχθεί στο πλαίσιο της διαδικασίας σταθεροποίησης και σύνδεσης καθώς και με βάση τις συμφωνίες σταθεροποίησης και σύνδεσης εν ανάγκη και ειδικά με την περιφερειακή συνεργασία.

Άρθρο 2

Το Συμβούλιο θα εγκρίνει με ειδική πλειοψηφία την πρόταση της Επιτροπή σχετικά με τις αρχές, τις προτεραιότητες και τους όρους που θα περιλαμβάνονται στις Ευρωπαϊκές Εταιρικές Σχέσεις καθώς και τις τυχόν μεταγενέστερες προσαρμογές τους.

Άρθρο 3

Ο παρών κανονισμός θα τεθεί σε ισχύ τρεις ημέρες μετά την δημοσίευσή του στην Επίσημη Εφημερίδα της Ευρωπαϊκής ´Ενωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος